Document ID: 32008R0355

KOMISIJAS REGULA (EK) Nr. 355/2008
(2008. gada 21. aprīlis),
ar ko groza Regulu (EK) Nr. 1239/95 attiecībā uz elektronisko līdzekļu izmantošanu lietu izskatīšanā Kopienas augu šķirņu birojā
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 27. jūlija Regulu (EK) Nr. 2100/94 par Kopienas augu šķirņu aizsardzību (1) un jo īpaši tās 114. pantu,
apspriežoties ar Kopienas augu šķirņu biroja administratīvo padomi,
tā kā:
(1)
Noteikumi, kas paredzēti Komisijas 1995. gada 31. maija Regulā (EK) Nr. 1239/95 par noteikumiem, kas jāievēro, piemērojot Padomes Regulu (EK) Nr. 2100/94 attiecībā uz lietu izskatīšanas procesiem Kopienas Augu šķirņu birojā (2), jāvienkāršo, konkrēti, ļaujot izmantot elektroniskos līdzekļus.
(2)
Ir lietderīgi vienkāršot, pirmkārt, pieteikumu iesniegšanu, iebildumu celšanu vai pārsūdzēšanu un, otrkārt, Kopienas Augu šķirņu biroja (Biroja) veikto dokumentu apstrādi, ļaujot izmantot elektroniskos līdzekļus. Turklāt Birojam jāļauj elektroniski izsniegt Kopienas augu šķirņu aizsardzības sertifikātus. Arī informāciju par Kopienas augu šķirņu aizsardzību jāļauj publicēt elektroniski. Visbeidzot, lai uzlabotu efektivitāti, jāļauj elektroniski uzglabāt dokumentus, kas attiecas uz lietu izskatīšanas procesiem.
(3)
Biroja priekšsēdētājam jābūt pilnvarotam pēc vajadzības sīkāk noteikt elektronisko līdzekļu izmantošanas vai datu uzglabāšanas kārtību.
(4)
Tāpēc attiecīgi jāgroza Regula (EK) Nr. 1239/95.
(5)
Šajā regulā paredzētie pasākumi ir saskaņā ar Augu šķirņu aizsardzības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 1239/95 groza šādi.
1)
Regulas 2. panta 3. punktu aizstāj ar šādu punktu:
“3. Adrese ietver visu nepieciešamo administratīvo informāciju, tai skaitā procesā iesaistītās personas pastāvīgās dzīvesvietas valsti vai valsti, kurā atrodas tās uzņēmums. Katrai pusei būtu ieteicams norādīt tikai vienu adresi; ja ir norādītas vairākas adreses, vērā tiek ņemta tikai pirmā minētā adrese, izņemot, ja procesā iesaistītā puse izmantošanai norāda kādu citu no minētajām adresēm.
Biroja priekšsēdētājs nosaka sīkāku kārtību saistībā ar adresi, ieskaitot sīkāku kārtību, kas būtiska saistībā ar citiem datu komunikācijas veidiem.”
2)
Regulas 16. pantu groza šādi.
a)
Ar šādu tekstu aizstāj 1. punktu:
“1. Pieteikumu par Kopienas augu šķirņu aizsardzību iesniedz Birojā, saskaņā ar pamatregulas 30. panta 4. punktu nozīmētajās valsts aģentūrās vai nodibinātajos apakšbirojos.
Ja pieteikumu iesniedz Birojā, to var iesniegt drukātā veidā vai elektroniski. Ja pieteikumu iesniedz valsts aģentūrās vai apakšbirojos, to iesniedz drukātā veidā divos eksemplāros.”;
b)
ar šādu tekstu aizstāj 3. punktu:
“3. Birojs nodrošina šādas bezmaksas veidlapas:
a)
pieteikuma veidlapa un tehniskā anketa pieteikuma iesniegšanai par Kopienas augu šķirņu aizsardzību;
b)
veidlapa šā panta 2. punktā minētās informācijas sniegšanai, kurā norādītās sekas, ja šāda informācija netiktu sniegta.
4. Pieteikuma iesniedzējs aizpilda un paraksta 3. punktā minētās veidlapas. Ja pieteikumu iesniedz elektroniski, tas atbilst 57. panta 3. punkta otrajā daļā paredzētajiem noteikumiem par parakstu.”
3)
Regulas 28. pantu aizstāj ar šādu pantu:
“28. pants
Priekšlikums par šķirnes apzīmējumu
Priekšlikumu par šķirnes apzīmējumu paraksta un iesniedz Birojā vai, ja to iesniedz kopā ar pieteikumu uz Kopienas augu šķirnes aizsardzību saskaņā ar pamatregulas 30. panta 4. punktu nozīmētajā valsts aģentūrā vai izveidotā apakšbirojā, divos eksemplāros.
Birojs bez maksas nodrošina veidlapas priekšlikumiem par šķirnes apzīmējumiem.
Ja priekšlikumu par šķirnes apzīmējumu iesniedz elektroniski, tas atbilst 57. panta 3. punkta otrajā daļā paredzētajiem noteikumiem par parakstu.”
4)
Regulas 36. pantā 1. punkta pēdējo teikumu svītro un pievieno šādu 4. punktu:
“4. Ja priekšlikumu par šķirnes apzīmējuma grozīšanu iesniedz elektroniski, tas atbilst 57. panta 3. punkta otrajā daļā paredzētajiem noteikumiem par parakstu.”
5)
Regulas 52. panta 1. punktu aizstāj ar šādu punktu:
“1. Rakstisks lēmums attiecībā uz pārsūdzību tiek nosūtīts jebkādā veidā, kas paredzēts 64. panta 3. punktā, pārsūdzības procesa pusēm trīs mēnešu laikā pēc procesa mutiskās daļas beigām.”
6)
Regulas 53. panta 2. punkta otro teikumu aizstāj ar šādu teikumu:
“Pēc tam attiecīgo lēmumu rakstveidā nosūta visām procesā iesaistītajām pusēm saskaņā ar 64. pantu.”
7)
Regulas 54. panta 3. punktā vārdu “dublikātu” aizstāj ar vārdu “kopiju”.
8)
Regulas 57. un 58. pantu aizstāj ar šādu tekstu:
“57. pants
Procesā iesaistīto pušu iesniegtie dokumenti
1. Visus procesā iesaistīto pušu iesniegtos dokumentus iesniedz personīgi, atsūtot pa pastu vai elektroniski.
Elektroniskas nosūtīšanas sīkāku kārtību nosaka Biroja priekšsēdētājs.
2. Par datumu, kurā saņemti jebkādi procesā iesaistīto pušu iesniegtie dokumenti, uzskata datumu, kurā dokuments faktiski tiek saņemts Biroja telpās vai, ja dokuments iesniegts elektroniski, datumu, kurā dokuments faktiski tiek saņemts Birojā elektroniski.
3. Izņemot pievienotos dokumentus, visus procesā iesaistīto pušu iesniegtos dokumentus paraksta attiecīgās puses vai to likumīgie pārstāvji.
Ja dokuments iesniegts Birojā elektroniski, tam jābūt parakstītam ar elektronisko parakstu.
4. Ja dokuments nav attiecīgi parakstīts vai ja saņemtais dokuments ir nepilnīgs vai nesalasāms, vai ja Birojam rodas šaubas par dokumenta precizitāti, Birojs par to attiecīgi informē nosūtītāju un uzaicina to viena mēneša laikā iesniegt šā dokumenta oriģinālu, kas parakstīts 3. punktā paredzētajā veidā, vai atkārtoti atsūtīt oriģināla kopiju.
Ja šo prasību izpilda noteiktajā termiņā, par parakstītā dokumenta vai atkārtoti sūtītas kopijas saņemšanas datumu uzskata datumu, kurā saņemts pirmais dokuments. Ja noteiktajā termiņā šo prasību neizpilda, dokumentu uzskata par nesaņemtu.
5. Šāds dokuments jānosūta pārējām procesā iesaistītajām pusēm un attiecīgajam pārbaudes birojam, vai dokumenti, kas attiecas uz diviem vai vairākiem pieteikumiem par Kopienas augu šķirņu aizsardzību vai licences piešķiršanu, jāiesniedz pietiekamā eksemplāru skaitā. Trūkstošos eksemplārus izgatavo uz procesā iesaistītās puses rēķina.
Pirmajā daļā minētais noteikums neattiecas uz elektroniski iesniegtiem dokumentiem.
58. pants
Dokumentārs pierādījums
1. Pierādījumus par galīgajiem spriedumiem vai lēmumiem, izņemot Biroja lēmumus, vai citus dokumentāros pierādījumus, ko iesniedz procesā iesaistītās puses, var nodrošināt, iesniedzot neapstiprinātu kopiju.
2. Ja Birojam rodas šaubas par 1. punktā minēto pierādījumu autentiskumu, tas var prasīt, lai tiktu iesniegts oriģināls vai apstiprināta kopija.”
9)
Regulas 64. pantu aizstāj ar šādu pantu:
“64. pants
Vispārīgi noteikumi par izsniegšanu
1. Izskatot lietu Birojā, jebkuri dokumenti, ko izskata Birojs, procesā iesaistītajai pusei jāiesniedz vai nu oriģinālā, vai kā oriģinālā dokumenta neapstiprināta kopija, vai arī kā datorizdruka. Dokumentus, ko iesniedz pārējās procesā iesaistītās puses, var iesniegt izskatīšanai kā neapstiprinātas kopijas.
2. Ja viena vai vairākas procesā iesaistītās puses ir iecēlušas savu likumīgo pārstāvi, attiecīgie dokumenti viņam jāizsniedz saskaņā ar 1. punkta nosacījumiem.
3. Izsniedz:
a)
pa pastu saskaņā ar 65. pantu;
b)
nododot dokumentus tieši rokās saskaņā ar 66. pantu;
c)
publiski izziņojot saskaņā ar 67. pantu; vai
d)
elektroniski vai kādā citā tehniskā veidā saskaņā ar šā punkta otro daļu.
Elektroniskas izsniegšanas sīkāku kārtību nosaka Biroja priekšsēdētājs.
4. Dokumenti vai to kopijas, kurās minētas darbības, par kurām jāpaziņo saskaņā ar pamatregulas 79. pantu, jānosūta ar ierakstītu vēstuli ar paziņojumu par saņemšanu pa pastu. Minētos dokumentus var nosūtīt arī elektroniski, - nosūtīšanas veidu nosaka Biroja priekšsēdētājs.”
10)
Regulas 65. panta 1. punktu svītro.
11)
Regulas 67. pantā vārdus “65. panta 1. punktu” aizstāj ar vārdiem “64. panta 4. punktu”.
12)
Regulas 71. panta 2. punktu aizstāj ar šādu punktu:
“2. Ja termiņš beidzas dienā, kad dalībvalstī vai starp dalībvalsti un Biroju pasta piegāde vispār ir pārtraukta vai traucēta, termiņu pagarina līdz pirmajai dienai pēc perioda beigām, kad pasta piegādes tikušas traucētas vai pārtrauktas tām procesā iesaistītajām pusēm, kurām attiecīgajā dalībvalstī ir pastāvīga dzīvesvieta, mītnesvieta vai reģistrācijas vieta vai kuru ieceltajiem likumīgajiem pārstāvjiem šī valsts ir mītnesvieta. Ja attiecīgā dalībvalsts ir valsts, kurā atrodas Birojs, šis nosacījums attiecas uz visām procesā iesaistītajām pusēm. Pasta piegāžu pārtraukuma vai traucējuma perioda ilgumu konstatē un par to paziņo Biroja priekšsēdētājs.
Ja Biroja sakari ar elektroniskajiem līdzekļiem ir traucēti, elektroniski iesniegtiem dokumentiem pirmo daļu piemēro mutatis mutandis.”
13)
Regulas 78. panta 3. punktam pievieno šādu daļu:
“Biroja priekšsēdētājs nosaka to, kā veidot reģistrus. Reģistrus var veidot kā elektronisku datubāzi.”
14)
Regulas 79. panta 1. punktu aizstāj ar šādu punktu:
“1. Jebkuru Kopienas augu šķirņu aizsardzības tiesību nodošanu reģistrē Kopienas augu šķirņu aizsardzības reģistrā, uzrādot dokumentārus pierādījumus par šo nodošanu vai oficiālus nodošanu apstiprinošus dokumentus, vai tādus izvilkumus no šiem dokumentiem, kas ir pietiekami, lai konstatētu nodošanu. Birojs patur šo dokumentāro pierādījumu kopiju attiecīgajā lietā.
Biroja priekšsēdētājs nosaka, kādā veidā un kādos apstākļos minētie dokumentārie pierādījumi saglabājami Biroja lietu reģistros.”
15)
Regulas 83. pantu aizstāj ar šādu pantu:
“83. pants
Dokumentu glabāšana
1. Dokumentus (oriģinālā vai to kopijas), kas attiecas uz lietu izskatīšanas procesiem, glabā, katram procesam piešķirot attiecīgu kārtas numuru, izņemot tos dokumentus, kas attiecas uz attiecīgo Apelācijas padomes locekļu vai Biroja vai pārbaudes biroja darbinieku izslēgšanu vai pret viņiem celtiem iebildumiem, ko glabā atsevišķi.
2. Birojā glabājas viena 1. punktā minēto dokumentu kopija, ko uzskata par patiesu un pilnīgu dokumentu kopiju. Pārbaudes birojā var glabāt to dokumentu kopiju (pārbaudes kopija), kuri attiecas uz šādu lietu izskatīšanas procesiem, taču pārbaudes birojs nodrošina, ka Birojs saņem oriģinālus, kuru tam nav.
3. Procesā iesaistīto pušu iesniegto dokumentu oriģinālus, pamatojoties uz kuriem izveidots elektronisks lietas reģistrs, pēc kāda laika, kad tos saņēmis Birojs, var nesaglabāt.
4. Biroja priekšsēdētājs sīkāk nosaka, kādā veidā un cik ilgu laiku minētie dokumenti saglabājami, kā arī nosaka 3. punktā minēto laika posmu.”
16)
Regulas 87. pantu papildina ar šādu 3. punktu:
“3. Biroja priekšsēdētājs nosaka, kādā veidā publicējams Oficiālais Vēstnesis.”
17)
Regulas 91. panta 1. punktu aizstāj ar šādu punktu:
“1. Pamatregulas 91. panta 1. punktā paredzēto dokumentu pārbaudi veic, pārbaudot tikai dokumentu kopijas, ko vienīgi šim nolūkam izsniedzis Birojs.”
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2009. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 21. aprīlī

Labels: 10
7
6
12
15